मनीस म्हळ्यार एक अजब रसायन. प्रत्येक मनशाचे 'जिन्स' वेगळे वेगळे आसतात. त्याच प्रमाण ताची कात, केसांचो पोत, रक्तगट सगलें वेगवेगळें आसतात. अशीच आनी एक गोश्ट आसा, जी दर मनशां मदीं वेगवेगळी आसता. ती म्हळ्यार मनशाचो सभाव. तो जन्मजात आसता वा घराण्याचें देणेंय आसूं येता. कितेंय बदलूं येता, पूण मनीस सभाव निखालस बदलप शक्य ना. सुण्याची शेंपडी कितलीय नळयेंत घालून दवरली तरी वांकडी ती वांकडीच, तसो मनशाचो हो सभाव. 'कारातें तुपांत घोळयलें आनी साकरेंत घोळयलें म्हूण कोडू तें कोडूच', 'सुंभ लासलो तरी ताचो पीळ तसोच उरता' अशो कितल्योशोच म्हणी आमी आयकल्यात.
 तर सभाव हो जल्मजात आसता. पूण ल्हानपणा पसून जर सारकें मार्गदर्शन मेळत जाल्यार ताकाय मातशी मुरड पडटा. कांय जाण शांत सभावाचे आसतात तर कांय जाण तापट. मात्शें मना विरुद्ध जाल्यार पुरो हांचो राग सोरपा वरी फणो काडटा. दुसरो म्हूण पळयना, मेळत तें शेंवटून मारता. तांतल्यान तांकां कसलें समाधान मेळटा कोण जाणां! सगलेच अशें नासतात. कांय गुणेस्तय आसतात. समंजस, मनमिळावू, आर्जवी, दुसऱ्यांक आदर दिवपी, लाघवी आनी मधूर भाशीक आसतात. ताच्या आंगांत चांगुलपण आसता. अशा मनशाक दुखोवपाक पटकन् मन घेना. मनीस मारतें घेता. ताे कितलोय राग हाडलो तरी ताची काकुळटच दिसता. ताका माफ करीनशें दिसता. असल्या मनशाक तापवप म्हळ्यार निशस्त्राचेर वार केल्ले वरी जाता.
 आमगेर एक मनीस येतालो. ताणें आमच्या घरांत वातानुकुलीत यंत्रणा बसयिल्ली. पूण दिसपट्टी ताची यंत्रणा बिघडटाली. ताका बरी भायरी दितलों, अशें आमगेले म्हणटाले. पूण शेडावचे वेळार हांचे मन फाटीं ओडटालें. कागाळ केली की 'सॉरी, सॉरी, हांव येतां, रोखडो सारको करतां' अशें नमळायेन, आर्जवी भाशेंत उलयतालो. होच ताचो व्हडलो गुण आशिल्लो जो दुसऱ्याचें मन जिखतालो.
 अशीच आनीक एक घडणूक म्हाका याद आसा. हाणींच ती म्हाका सांगिल्ली. एकदा हांकां नव्या घेतिल्ल्या जाग्याचेर दुरीग काडपाचें आशिल्लें. दुरगाक दोगांची जमीन तेंकून आसता. चर मारतना माती वडवपाक आामचे वटेन आडमेळ जाताली. शेजाऱ्याला भाटांत ती वडोवची पडटाली. हांणी येवजिलें कामा पुरती माती वडवची आनी काम जातगीर जमीन साफ करची. ती जमीन पयस आशिल्ल्यान कोणाक बादनाशिल्ली. जमनीचो मालक एक क्रिस्तांव भाव. कायद्यान पळयल्यार ताका पयलीं सांगपाक जाय आशिल्लें. हाणीं सेर्वदादीन विचार केलो. आपुण ताचें नुकसान काय करना. दोनच दिसांचो प्रश्न. दोन दिसांनी काम सोंपतलें. ताका सांगपाच्या कामांत हाणी वडी मारली.
 तांबडो जावन झगडपा उद्देशान आयिल्लो तो भाटकार आमीग जावन गेलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 